О Б Р А З Л О Ж Е Њ Е

I. Уставни основ за доношење Закона

Уставни основ за доношење овог закона, садржан је у члану 99. став 1. тачка 4. Устава Републике Србије, према којем Народна скупштина потврђује међународне уговоре када је законом предвиђена обавеза њиховог потврђивања.

II. Разлози за потврђивање Уговора и циљеви који се њиме желе остварити

Нацрт уговора између Владе Републике Србије и Владе Републике Сингапур (у даљем тексту: Сингапур) o отклањању двоструког опорезивања у односу на порезе на доходак и спречавању пореске евазије и избегавања (у даљем тексту: Уговор) парафиран је 21. новембра 2019. године. Две стране су се сагласиле о потреби предузимања свих мера неопходних за што скорије потписивање Уговора.

С тим у вези, Влада је, Закључком 05 Број: 018-2857/2020 од 30. априла 2020. године, усвојила Нацрт уговора између Владе Републике Србије и Владе Републике Сингапур o отклањању двоструког опорезивања у односу на порезе на доходак и спречавању пореске евазије и избегавања (тачка 2. Закључка).

Влада је задужила Министарство финансија да предложи лице које ће, у име Владе као заступника Републике Србије, потписати наведени уговор, онда када се са Сингапуром постигне договор о термину и месту потписивања, као и о нивоу потписника (тачка 3. Закључка).

С обзиром на наведено, са Сингапуром је (на предлог Републике Србије) договорено да се Уговор, што је могуће пре (због рестрикција узрокованих пандемијом Корона вируса) потпише одвојено (у Београду и у Сингапуру).

Договорено је, да Уговор, потпише Синиша Мали, министар финансија који ће, Уговор потписати у Београду, а потписник у име Републике Сингапур, Лоренс Вонг (Lawrence Wong) министар образовања и други министар финансија, Уговор ће потписати у Сингапуру.

Влада је, Закључком 05 Број: 119-9861/2020 од 10. децембра 2020. године, овластила Синишу Малог, министра финансија да, у име Владе као заступника Републике Србије, потпише Уговор између Владе Републике Србије и Владе Републике Сингапур o отклањању двоструког опорезивања у односу на порезе на доходак и спречавању пореске евазије и избегавања.

Уговор је потписан 26. фебруара 2021. године у Сингапуру и 5. априла 2021. године у Београду. У име Владе, као заступника Републике Србије, Уговор је потписао Синиша Мали, министар финансија, а у име Владе Републике Сингапур, Уговор је потписао Лоренс Вонг (Lawrence Wong) министар образовања и други министар финансија.

Закључење Уговора представља значајан допринос унапређењу билатералне привредне и финансијске сарадње Републике Србије и Сингапура, јер се њиме отклања проблем двоструког опорезивања физичких и правних лица - резидената две државе. Уговор обезбеђује заједничке критеријуме за одређивање права опорезивања појединих категорија дохотка.

Напомињемо, да Уговор стимулише улагање капитала резидената Републике Србије у Сингапуру и резидената Сингапура у Републици Србији.

Имајући у виду наведено, генерално можемо закључити да закључење Уговора обезбеђује правни предуслов за ефикасније привређивање и конкурентност предузећа Републике Србије у Сингапуру, односно предузећа Сингапура у Републици Србији, што представља значајан допринос унапређењу билатералне привредне и финансијске сарадње.

Посебно указујемо, да Уговор представља предуслов за будућа улагања инвеститора из Сингапура у привреду Републике Србије, односно стварање услова за њихово учешће у процесу приватизације, али и за коришћење одговарајућих финансијских инструмената за подстицање виших облика билатералне економске сарадње.

III. Објашњење основних правних института и појединачних решења

Одредбом члана 1. овог закона предвиђа се потврђивање Уговора између Владе Републике Србије и Владе Републике Сингапур o отклањању двоструког опорезивања у односу на порезе на доходак и спречавању пореске евазије и избегавања, потписаног 26. фебруара 2021. године у Сингапуру и 5. априла 2021. године у Београду.

Одредба члана 2. овог закона садржи текст Уговора између Владе Републике Србије и Владе Републике Сингапур o отклањању двоструког опорезивања у односу на порезе на доходак и спречавању пореске евазије и избегавања, у оригиналу на српском језику.

У одредби члана 3. овог закона уређује се ступање на снагу овог закона.

IV. Оцена потребних финансијских средстава за спровођење Закона

За спровођење овог закона нису потребна финансијска средства из буџета Републике Србије.

V. Анализа ефеката Закона

У складу са одредбама члана 40. став 2. и члана 46. став 6. Пословника Владе („Службени гласник РС”, бр. 61/06 - пречишћен текст, 69/08, 88/09, 33/10, 69/10, 20/11, 37/11, 30/13 и 76/14), уз Нацрт закона о потврђивању Уговора између Владе Републике Србије и Владе Републике Сингапур отклањању двоструког опорезивања у односу на порезе на доходак и спречавању пореске евазије и избегавања не треба приложити Анализу ефеката закона, с обзиром да доношење овог закона представља испуњавање међународне обавезе.

Имајући у виду да је реч о потврђивању међународног уговора и испуњавању међународне обавезе, текст уговора није могуће једнострано мењати.